Саветы за работай
Ініцыятыва — у пашане

“Алея гонару і дасягненняў” — над праектам з такой назвай зараз працуе Ялізаўскі сельвыканкам.

—	Населены пункт, якім бы нешматлікім ён ні быў, павінен развівацца, а жыццё яго насельніцтва — быць насычаным, — упэўнена  старшыня Ялізаўскага пасялковага Савета Вольга Юшкевіч, якая лічыць свёй мэтай не толькі рашэнне злабадзённых задач добраўпарадкаваня тэрыторыі, рамонту дарог  і  вывазу цвёрдых камунальных адыходаў, але і клапоціцца аб тым, каб заўтрашнія жыхары рабочага пасёлка змаглі пазнаёміцца з гісторыяй малой радзімы, звязвалі з ёй планы на будучыню і працягвалі ўпісваць у летапіс Ялізава новыя цікавыя старонкі. 
А рабочаму пасёлку ёсць чым і кім ганарыцца. Адных толькі ўдзельнікаў вайны колькі налічвалася! Тут жылі і працавалі ардэнаносцы, ударнікі працы, вядомыя шкларобы, спартсмены і грамадскія дзеячы. Але няма адзінай крыніцы, дзе была б сканцэнтравана ўся інфармацыя пра слаўнае мінулае і яго стваральнікаў. І вось зараз Вольга Барысаўна разам з дэпутатамі і пасялковым актывам вырашылі сабраць гісторыю Ялізава па крупіцах, а пасля занатаваць яе ў кнізе. Пачалася маштабная работа: на першым этапе з дапамогай інтэрнэт-груп, сацсетак, мэсенджараў апавясцілі жыхароў і выхадцаў з Ялізава пра збор матэрыялу: важная любая інфармацыя, фатаграфіі, успаміны, дакументы. Адгукнуліся многія: прыходзяць, тэлефануюць, расказваюць, прыносяць здымкі, альбомы. На другім этапе чакае апрацоўка і сістэматызацыя даных. Гэта справа патрабуе шмат часу і людскіх рэсурсаў. Створана ініцыятыўная група, у якую ўвайшлі Ганна Шышко, Алена Кутнікава, Валянціна Бранчукова, Валянціна Кузьміна. Гэта ўсе людзі шаноўнага ўзросту, якія ведаюць мясцовае насельніцтва, гісторыю свайго паселішча і ўнеслі немалы ўклад у яго развіццё. Кожную кожную сераду з 15.00 да 18.00 яны працуюць з дакументамі. 
Старшыня хоча вярнуць пасялковаму парку былую папулярнасць і запатрабаванасць, каб людзям было прыемна гуляць там у вольны час, абменьвацца навінамі, прыходзіла моладзь для карыснага баўлення часу. 
І ў гэтым кірунку робіцца шмат. Але акрамя роўных газонаў, кветак, лавак і іншых элементаў добраўпарадкавання, плануецца забяспечыць інфармацыйны складнік інфраструктуры — стварыць тут “Алею гонару і дасягненняў”. У парку плануецца ўладкаванне цэнтральнай дарожкі стэндамі культурна-гістарычнай тэматыкі, звязанай з гісторыяй развіцця пасёлка Ялізава і знакамітымі землякамі, якія выконвалі або выконваюць свой грамадзянскі доўг і дасягнулі  значных вынікаў у розных сферах дзейнасці. Напрыклад, экспазіцыі “Дзякуй вам, родныя, за Перамогу!” і “Дзякуй за мірнае неба!”  будуць нагадваць пасялкоўцам пра неабходнасць цаніць, берагчы і прымнажаць тое, што створана іх папярэднікамі.  
Сельвыканкам мяркуе скончыць работу над праектам ў пачатку наступнага года і прыўрочыць яго да 80-годдзя Вялікай Перамогі. Фінансаваць праект будзе Беларуская партыя “Белая Русь”. 
Дарэчы, гэта не адзіная ініцыятыва, якая знаходзіцца ў дзеянні. Улічваючы тое, што значная колькасць насельніцтва Ялізава — людзі залатога ўзросту, мясцовая ўлада паставіла перад сабой задачу разнастаіць жыццё пенсіянераў, дабавіць ім станоўчых эмоцый, што дабратворна адаб’ецца і на здароўі жыхароў. Гэта ж задача рашаецца і ў рамках праекта дзяржаўнага прафілактычнага праекта “Здаровыя гарады і пасёлкі”, да якога Ялізава далучылася трэцім з населеных пунктаў пасля райцэнтра і аграгарадка Лапічы.
Так, да Дня пажылога чалавека быў  арганізаваны тур выхаднога дня “Крок да даўгалецця”, у ходзе якога ўдзельнікі наведалі брацкую магілу савецкіх ваеннапалонных і мірных жыхароў, папрактыкаваліся ў скандынаўскай хадзе, а потым душэўна пагутарылі за сумесным чаяпіццем. Дарэчы, скандынаўская хада знаходзіць усё больш прыхільнікаў сярод ялізаўчан, таму ў сельвыканкаме задумаліся пра стварэнне групы здароўя. А яшчэ жадаюць аднавіць вечары адпачынку пры сельскім Доме культуры. 
Кіраўнік пасялковай улады лічыць, што ветэраны працы магутны патэнцыял кожнага сельсавета — мудрыя, з багатым жыццёвым багажом, шмат ведаюць, умеюць, маюць час для заняткаў рознымі відамі грамадскай дзейнасці — і яго неабходна эфектыўна выкарыстоўваць.
Клапоцяцца ў пасёлку і пра актыўны адпачынак дзяцей, але гэта ўжо, як кажуць,  іншая тэма.